# Yoshinori Ohsumi

Yoshinori Ohsumi (大隅 良典, Ōsumi Yoshinori) (大隅 良典, Ōsumi Yoshinori?) (Fukuoka, Japó, 9 de febrer de 1945) és un investigador i professor universitari japonès especialitzat en biologia cel·lular que desenvolupa la seva tasca docent a l'Institut Tecnològic de Tòquio (ara Institut de Ciències de Tòquio).
Entre altres distincions, va rebre el Premi Kyoto en Ciències Bàsiques l'any 2012 i el Premi Nobel de Medicina o Fisiologia el 2016 pels seus estudis sobre els mecanismes de l'autofàgia i el reciclatge cel·lular.

## Biografia

Yoshinori Ohsumi va néixer l'any 1945 a Fukuoka (Japó). Va accedir a la Universitat de Tòquio el 1963 i es va graduar el 1967; en aquesta etapa va investigar el mecanisme d'iniciació dels ribosomes d'Escherichia coli i la seva acció per efecte de la bacteriocina Col E3, produïda per algunes soques del bacteri i que inhibeix la síntesi proteica. El 1974 es va doctorar al mateix centre, però la seva tesi no va destacar i Ohsumi no va poder trobar feina. Aquest fet el va conduir a ocupar una plaça com a postdoctorat a la Universitat Rockefeller de Nova York fins al 1977, on va dedicar la seva investigació a la fecundació in vitro de ratolins.
Va retornar a la Universitat de Tòquio el 1977 com a investigador associat, on es va centrar en la recerca sobre la duplicació de l'ADN en llevat i on va esdevenir professor el 1988. Anys després, el 1996, es va incorporar a l'equip del Institut Nacional de Biologia Bàsica d'Okazaki. Entre els anys 2004 i 2009 també va exercir com a docent a la Universitat d'Estudis Avançats de Hayama, sempre al Japó.
El 2009 va esdevenir professor emèrit en ambdós centres i es va incorporar com a professor i investigador a l'Institut Tecnològic de Tòquio. Es va jubilar el 2014, però hi va continuar col·laborant com a professor i com a cap d'unitat de recerca en biologia cel·lular.
L'any 2016, després de rebre diversos premis científics d'àmbit nacional i internacional, li va ser concedit el Premi Nobel de Medicina o Fisiologia per les seves troballes en relació amb els mecanismes de l'autofàgia i el reciclatge cel·lular. Va rellevar en aquest guardó a la xinesa Youyou Tu, a l'irlandès William C. Campbell i al també japonès Satoshi Omura, que un any abans havien estat guardonats pels seus descobriments de noves teràpies contra la malària i les infeccions parasitàries.

## Premis

Yoshinori Oshumi ha estat guardonat amb els següents premis:
* Premi Fujihara, Fundació Fujihara de Ciència (2005)
* Premi de l'Acadèmia del Japó, Acadèmia del Japó (2006)
* Premi Asahi, Asahi Shimbun (2009)
* Premi Kyoto en Ciències Bàsiques (2012)
* Premi Internacional de la Fundació Gairdner (2015)
* Premi Internacional en Biologia (2015)
* Premi Keio en Ciències Mèdiques (2015)
* Premi Rosenstiel (2015)
* Premi Wiley en Ciències Biomèdiques (2016)
* Premi Nobel dins Fisiologia o Medicina (2016)

## Referències

* 1 2 «2016 Nobel Prize in Physiology or Medicine» (PDF) (en anglès). Nobel Assembly at Karolinska Institutet, 03-10-2016. [Consulta: 3 octubre 2016].
* 1 2 «Yoshinori Ohsumi PhD» (Web) (en anglès). Gairdner. [Consulta: 3 octubre 2016].
* 1 2 3 Kolata, Gina; Chan, Sewell. «Yoshinori Ohsumi of Japan Wins Nobel Prize for Study of ‘Self-Eating’ Cells» (Web) (en anglès), 03-10-2016. [Consulta: 3 octubre 2016].
* 1 2 3 4 5 6 7 «Kyoto Prize - Yoshinori Ohsumi» (Web) (en anglès). Inamori Foundation. [Consulta: 3 octubre 2016].

## Enllaços externs

* Perfil acadèmic (anglès)
* Currículum vitae (anglès)